मैतेई-कुकी के कैंप भी अलग, लोग बोले- घर नहीं बचे, लौटें कहां
Manipur Violence: Follow Ground Report On Manipur [Imphal Rescue Camps] Condition Only On Dainik Bhaskar. 3 तारीख को शाम के करीब 8 बजे होंगे। खाना तैयार था, तो बहू ने कहा कि हाथ धो लो। मैं हाथ धोने आंगन में गया। तभी आवाजें आने लगी- भागे-भागो, बचाओ-बचाओ। फिर गोलियां चलने लगीं।
‘3 तारीख को शाम के करीब 8 बजे होंगे। खाना तैयार था, तो बहू ने कहा कि हाथ धो लो। मैं हाथ धोने आंगन में गया। तभी आवाजें आने लगीं- भागो-भागो, बचाओ-बचाओ। फिर गोलियां चलने लगीं। बेटे ने बाहर जाकर देखा, उधर से भीड़ आग लगाती आ रही थी। बेटा आया और बोला- जल्दी भागो यहां से। बेटा, बहू, पोते के साथ मैं भागा। रात भर पैदल चलते रहे। इंफाल में इस कैंप का पता चला, तो यहां आ गए। तभी से यहीं रह रहे हैं।’
72 साल के केएस जोईमेती ईस्ट इंफाल के इकाऊ के रहने वाले हैं। वे उन 30 हजार लोगों में से हैं, जिन्हें मणिपुर में भड़की हिंसा की वजह से घर छोड़ना पड़ा। कुकी-नगा और मैतेई समुदाय के बीच 3 मई से शुरू हुई हिंसा को 7 दिन हो चुके हैं। सरकार के मुताबिक, अब तक 60 मौतें हुई हैं।
हालात काबू में हैं, लेकिन हजारों लोग अपने ही राज्य में शरणार्थी हो गए हैं। मणिपुर दो हिस्सों में बंटा है, एक तरफ कुकी समुदाय के विस्थापित हैं, दूसरी तरफ मैतेई समुदाय के।
मैतेई समुदाय के लोगों के लिए इंफाल शहर में 10 से ज्यादा शरणार्थी कैंप बनाए गए हैं। कुकी चुराचांदपुर जैसे पहाड़ी जिलों में बने कैंप में रह रहे हैं। हम दोनों समुदाय के कैंपों में गए और लोगों से पूछा कि उस रात क्या हुआ था।
इंफाल शहर में जगह-जगह स्कूल-कॉलेजों में रिलीफ कैंप के पोस्टर लगे हैं। इन कैंपों में अब भी लोग पहुंच रहे हैं। कुछ लोग सामान लेकर पैदल आते दिखे, बात की तो पता चला कि ईस्ट इंफाल से पैदल यहां तक आए हैं।
कैंप में पुराने कपड़ों का ढेर लगा है, जो लोगों ने मदद के तौर पर दिए हैं। विस्थापित लोग इन कपड़ों में से अपने नाप के कपड़े चुन रहे हैं। गाड़ियों में भरकर शरणार्थियों के लिए रसद आ रही है। एक बड़े से हॉल में करीब 2 हजार लोग रह रहे हैं। इन्हीं में केएस जोईमेती भी शामिल हैं।
केएस जोईमेती किसान हैं। 72 साल के जोईमेती और उनका परिवार 3 मई की रात दो बार भीड़ के हमले से बचे थे। वे बताते हैं, ‘भीड़ हमारे घरों पर पत्थर फेंक रही थी, आग लगा रही थी। मेरा बेटा, बहू और पोते साथ में थे। मेरे घर में ऑटो है। मैंने बेटे से कहा कि जल्दी ऑटो निकालो। हम सब उसमें बैठे और निकल गए। घर, गहने, फ्रिज, टीवी, बाइक, सामान किसी चीज के बारे में नहीं सोचा। अभी मैंने जो कपड़े पहने हैं, तब भी यही पहने थे।’
‘हमारे गांव से 2 किमी दूर गंगपियांग गांव है। इसमें कुकी लोग रहते हैं। वहां पहुंचे तो उन्होंने रोक लिया। हमें मारने की कोशिश की। वहां से हम वापस अपने गांव लौटे। कुकी लोगों के पास बंदूकें थीं। वे कह रहे थे- वापस जाओ-वापस जाओ। उन्होंने हम पर फायरिंग भी की।’
‘दूसरे रास्ते से हम पास के एक मैतेई गांव पहुंचे। कुछ देर बाद यहां भी भीड़ ने हमला कर दिया, भाग-दौड़ शुरू हो गई। बहुत अंधेरा था, हम पैदल ही वहां से भागे। रास्ते में दोलाईथाबी गांव में रुके। गांव के स्कूल पर चढ़कर अपने गांव को देखा, पूरा गांव जल रहा था। गोली चलने की आवाज आ रही थी। रात भर पैदल चलते रहे, इंफाल के शरणार्थी कैंप पहुंचे, तब चैन मिला।’
हमने पूछा- पहले कभी दोनों समुदायों में झगड़ा हुआ था? जोईमेती बोले- हमारे गांव में कुकी और मैतेई मिल-जुलकर रहते थे। उस दिन कुकी मिलिटेंट इतनी ज्यादा फायरिंग और बमबाजी कर रहे थे कि हालात संभालना किसी के बस में नहीं था। अब कम ही उम्मीद है कि अपने गांव लौट पाएंगे। अभी जाएंगे तो जान चली जाएगी। वहां कुछ बचा भी नहीं है। सरकार को ही हमारे बारे सोचना है कि हम कहां रहेंगे।’
नामोथोई की गोद में 3 साल का बच्चा है। बात शुरू करते ही जोर-जोर से रोने लगती हैं। कहती हैं, ‘मेरे गांव में कुकी आबादी ज्यादा है। मैतेई के घर बहुत कम हैं। 3 मई को अचानक फायरिंग होने लगी। लोग इधर-उधर भाग रहे थे। पति ने मुझे दोनों बच्चों के साथ बाहर निकाला। हम तो कैंप तक पहुंच गए, लेकिन पति अब भी गांव में हैं। वे घर बचाने के लिए रुक गए थे। गांव का माहौल ऐसा है कि उनकी फिक्र हो रही है।’
28 साल की नामोथोई जिस कैंप में रह रहीं हैं, वहां छोटे से हॉल में करीब 100 महिलाएं हैं। सभी के पास बस सोने भर की जगह है। एक हफ्ते बाद भी सरकारी मदद इन शरणार्थी कैंपों तक नहीं पहुंची है। मैतेई समुदाय के लोग ही चंदा करके विस्थापितों की मदद कर रहे हैं।
कद करीब 4 फीट, हाथ में काली टीशर्ट और आंखों में आंसू। ये 57 साल के खम्बा हैं, जो ईस्ट इंफाल के इकाऊ गांव में रहते थे। खम्बा मैतेई समुदाय के आखिरी शख्स थे, जिन्होंने गांव छोड़ा। बचने के लिए वे पूरी रात गांव में ही झाड़ी में छिपे रहे।
खम्भा बताते हैं, ‘मैं घर में बैठा था। सब कुछ नॉर्मल था। अचानक भीड़ ने हमला कर दिया। बेटा-बहू और घर के दूसरे सदस्य जान बचाने के लिए भागे। मैं घर के पास वाली झाड़ी में छिप गया। सोचा, भीड़ चली जाएगी, तो पैसे-गहने ले लूंगा, तब जाऊंगा।’
‘फायरिंग और ब्लास्ट की आवाजें आ रही थीं। झाड़ी में छिपे हुए देखा कि लोग घरों में घुसकर सामान लूट रहे थे। फिर उनमें आग लगा दी। गांव के पास एक नदी है, वहां छिपकर सुबह होने का इंतजार किया। सुबह घर गया, काले रंग की फुल टीशर्ट और पैंट निकाली। मुझे पता था कि कुकी मिलिटेंट काले रंग के कपड़े पहनते हैं। अगर काले रंग के कपड़े पहनूंगा, तो बचने की उम्मीद रहेगी।’
‘घर से निकलकर मैंने इंफाल की तरफ पैदल चलना शुरू किया। जहां भी कुकी लोग दिखते, उनसे नजरें बचाकर आगे बढ़ जाता। चलता रहा, पीछे मुड़कर भी नहीं देखा। 15 किमी चलने के बाद यहां कैंप में पहुंचा हूं।’
मणिपुर में सबसे ज्यादा हिंसा चुराचांदपुर जिले में हुई है। कई इलाकों में तो सुरक्षाबलों के जवान तक नहीं पहुंच पा रहे। चुराचांदपुर में मैतेई और कुकी दोनों समुदायों के लिए कैंप बने हैं, पर यहां भी बंटवारा है। मैतेई समुदाय ने अपने लोगों के लिए इंतजाम किए हैं, कुकी समुदाय ने अपने लोगों के लिए।
चुराचांदपुर के जिस शरणार्थी कैंप में हम गए, वो चर्च में बना था। मैतेई कैंप की तरह यहां भी कोई मदद नहीं पहुंची है। लोग चर्च के सामने लगी बेंच पर ही बैठे हैं।
कुकी शरणार्थियों के बीच हमें निआंगचा मिलीं। सब पीछे छोड़कर सिर्फ टीशर्ट और लोअर में भागते हुए चुराचांदपुर आई हैं। साथ में बच्चे भी हैं। वे जिस थोरबुंग गांव में रहती थीं, वो बर्बाद हो चुका है। हम भी उस गांव में गए थे, वहां अब सिर्फ जले घर हैं। थोरबुंग राजधानी इंफाल और चुराचांदपुर जिले के बीच पड़ता है।
36 साल की निआंगचा कहती हैं, ’मेरे पति असम राइफल्स में हैं। मैं बच्चों के साथ थोरबुंग बाजार में रहती थी। 4 कमरों का घर था, लेकिन अब नहीं रहा। सब बर्बाद हो गया। वो रात बहुत खौफनाक थी। हम घर में थे। शाम को अचानक हल्ला शुरू हो गया। आवाजें आने लगीं कि जान बचानी है तो यहां से भाग जाओ। घर में कोई मर्द नहीं था। मैंने ही हिम्मत जुटाई और बच्चों को लेकर निकल गई। हमारे घर में दूसरे राज्यों के दो परिवार किराए पर रहते थे। भीड़ आई और उन्हें बहुत पीटा। फिर घर जला दिया।’
भीड़ में ही 60 साल की होई चिन भी बैठी हैं। घर, खेत सब छोड़कर आई हैं। जिस चटाई पर बैठी हैं, वह भी किराए पर ली है। वे कहती हैं, ‘घर पर दो बेटे, बहू और बच्चे हैं। खेती करते थे, अब सब तबाह हो चुका है। उस दिन आग लगाते हुए भीड़ हमारे घरों में घुस रही थी। दो ही रास्ते थे- या तो घर में रुककर मर जाते, या भागकर जान बचा लेते।
हमने देखा कि सामने पुलिस थी। इसके बाद पीछे से मैतेई लोग आए। मेरे सामने मेरा घर जलाया, कौन लोग थे, मैं नहीं जानती। कुछ समझ नहीं आया, तो सब कुछ छोड़कर चले आए। गांव में एक दो लोग सामान लेने गए थे, लेकिन वहां कमांडो खड़े हैं। उन्हें देखकर लोग डर गए और वापस आ गए।
सिर पर गुलाबी रंग की चुन्नी डाले हुए मैलोदी चुराचांदपुर के चर्च में बैठी हैं। उनका थोरबुंग में 4 कमरे का घर था। 36 साल की मैलोदी कहती हैं, ‘पूरा घर खत्म हो गया है। हम कुछ भी लेकर नहीं आ पाए। सिर्फ दो जोड़ी कपड़े लाए हैं। हमारा 7 लोगों का परिवार है, उनका क्या होगा, यही चिंता खाए जा रही है।’
क्या घरों में लौट पाएंगे ये शरणार्थी
हमने विस्थापितों से पूछा कि क्या वो अपने घरों में लौट पाएंगे। ज्यादातर ने जवाब दिया कि घर बचा ही नहीं, तो कैसे लौट सकते हैं। कुकी समुदाय की होई चिन कहती हैं कि ‘घर लौटना सिर्फ वहां पहुंचना नहीं है। सब कुछ जीरो से शुरू करना होगा। उससे भी बड़ी बात है कि क्या हम फिर उन लोगों के बीच में रह पाएंगे, जो कुछ दिन पहले हमारे खून के प्यासे हो गए थे।’
मणिपुर की राजधानी इंफाल में भी हिंसा का असर दिखता है, शहर में ज्यादातर कुकी समुदाय वाली बस्तियों पर हमला हुआ है। पढ़िए ये रिपोर्ट...
अपने समुदाय के दंगाइयों से खतरा, बचने के लिए पोस्टर, राशन खत्म, पेट्रोल 200 रु. लीटर
इंफाल में दुकानें बंद हैं, घरों में सन्नाटा है, सड़कों पर आर्मी और सुरक्षाबलों की गाड़ियों के सायरन गूंज रहे हैं। एयरपोर्ट से निकलते ही जले घर नजर आने लगते हैं। पेट्रोल पंप पर बाइक और कार की लंबी कतारें हैं। लोग घंटों से पेट्रोल मिलने का इंतजार कर रहे हैं। हमें एयरपोर्ट से होटल छोड़ने वाले ड्राइवर ने बताया कि ब्लैक में पेट्रोल 200 रुपए लीटर तक मिल रहा है। मैतेई दंगाइयों की भीड़ से बचने के लिए खुद मैतेई लोग ही घरों पर पोस्टर लगा रहे हैं।
पढ़ें पूरी खबर...